รัฐบาลช่วยนิคมฯปล่อยกู้ดอกสุดต่ำ
ออมสินคลอดปล่อยกู้ซอฟต์โลนให้นิคมอุตสาหกรรมสร้างเขื่อนป้องน้ำท่วม คิดดอกเบี้ยต่ำ 0.01% ใน 7 ปีแรก กรุงไทยลุยสินเชื่อประหยัดพลังงาน
29 ต.ค. 2565

ออมสินคลอดปล่อยกู้ซอฟต์โลนให้นิคมอุตสาหกรรมสร้างเขื่อนป้องน้ำท่วม คิดดอกเบี้ยต่ำ 0.01% ใน 7 ปีแรก กรุงไทยลุยสินเชื่อประหยัดพลังงาน
นายธีระชัย ภูวนาถนรานุบาล รมว.คลัง เปิดเผยว่า ได้ประชุมร่วมกับปลัดกระทรวงอุตสาหกรรม ผู้ว่าการการนิคมอุตสาหกรรมแห่งประเทศไทย (กนอ.) ผู้อำนวยการธนาคารออมสิน และผู้แทนกระทรวงการคลัง เพื่อหารือและติดตามความคืบหน้าในการให้สินเชื่อดอกเบี้ยต่ำ (ซอฟต์โลน) ของธนาคารออมสิน เพื่อพัฒนาระบบป้องกันอุทกภัยในนิคมอุตสาหกรรม เขตอุตสาหกรรม ในวงเงิน 1.5 หมื่นล้านบาท
ขณะนี้ธนาคารออมสินกำลังพิจารณาเงื่อนไขและรายละเอียดการให้เงินกู้ 1.5 หมื่นล้านบาท คิดดอกเบี้ยต่ำแค่ปีละ 0.01% มีระยะเวลาโครงการ 7 ปี และสามารถขยายเวลาการให้สินเชื่อออกไปเป็น 15 ปี แต่ปีที่ 8-15 จะคิดดอกเบี้ยตามต้นทุนตลาด 
“ผมคาดว่าธนาคารออมสินจะมีความพร้อมในการอนุมัติให้สินเชื่อได้ภายในเดือน ธ.ค.นี้ ซึ่งกลุ่มเป้าหมายนอกจากจะรวมถึงผู้ประกอบการในนิคมอุตสาหกรรมแล้ว ยังรวมถึงผู้ประกอบการรายย่อยนอกนิคมอุตสาหกรรมด้วย โดยกระทรวงการคลังจะจัดพิธีลงนามข้อตกลงร่วมกันระหว่างธนาคารออมสินกับ กนอ. ในวันศุกร์ที่ 25 พ.ย.นี้” รมว.คลัง กล่าว
ทั้งนี้ กระทรวงอุตสาหกรรมได้ร่างหลักเกณฑ์การออกแบบและเงื่อนไขในระบบระบายน้ำฝนและระบบป้องกันอุทกภัย ซึ่งประกอบด้วยการสร้างระบบเขื่อน โครงสร้างต่างๆ ที่สามารถรองรับและบริหารจัดการระบายน้ำโดยรอบและในพื้นที่นิคมอุตสาหกรรม
ขณะที่ กนอ.จะต้องเตรียมความพร้อมในส่วนของการออกแบบขั้นรายละเอียด และมีความพร้อมในการดำเนินการก่อสร้างได้ในกลางเดือน ม.ค. 2555 และคาดว่าจะใช้เวลาในการก่อสร้างภายใน 6 เดือน 
ด้านสำนักงานคณะกรรมการนโยบายแผนทรัพยากรธรรมชาติและสิ่งแวดล้อม กระทรวงทรัพยากรธรรมชาติและสิ่งแวดล้อม ได้ร่วมกับธนาคารกรุงไทยและกองทุนสิ่งแวดล้อม ลดดอกเบี้ยเงินกู้กองทุนสิ่งแวดล้อมลง 1% หากมีสินทรัพย์อื่นมาค้ำประกันจะลดลงให้อีก 2% สำหรับเอกชนที่ลงทุนระบบบำบัดน้ำเสีย ระบบบำบัดมลพิษทางอากาศ ระบบกำจัดของเสีย โดยเงินกู้ชุดนี้จะปลอดการชำระคืนเงินต้นไม่เกิน 2 ปี ระยะเวลาชำระหนี้ไม่เกิน 7 ปี และปล่อยกู้รายละไม่เกิน 5 ล้านบาท